O wee, OB se bevinding oor Gordhan 'verbyster' – ontleder | Netwerk24
O wee, OB se bevinding oor Gordhan 'verbyster' – ontleder
Deur Sarel Van Der Walt 05 Julie 2019 15:25
Hy voel soos 'n krieketbal wat oor die grens vir 'n ses geslaan is, sê die politieke ontleder Theo Venter oor adv. Busisiwe Mkhwebane, openbare beskermer (OB), se bevindinge Vrydagmiddag oor Pravin Gordhan, minister van openbare ondernemings.
Die OB het onder meer bevind Gordhan het die Grondwet oortree toe hy destyds as kommissaris van die Suid-Afrikaanse Inkomstediens (SAID) tot 'n "geheime eenheid" ingestem het. Mkhwebane het bevind dié intelligensie-eenheid was onwettig. Die instelling van die eenheid was 'n oortreding van die land se intelligensiewetgewing.
Die klag is volgens die OB deur die EFF aanhangig gemaak.
Sy het gelas pres. Cyril Ramaphosa moet binne 30 dae teen Gordhan optree.
Venter sê hy het dié uitspraak glad nie verwag nie. Sy indruk is dat Mkhwebane die stelsel op 'n grondwetlike krisis wil afstuur.
"Sy gebruik allerlei vertolkings van haar magte wat op die presedent gegrond is wat in die Nkandla-sage geskep is. Ek dink nie sy is reg nie. Sy sê as iemand haar wil stuit moet hulle 'n interdik teen haar bekom. Is dit nie meer genoeg om die saak op hersiening te neem nie? Die gebruik was nog altyd om 'n saak op hersiening te neem," sê Venter.
Die volgende paar dae kan volgens hom baie interessant wees.
"Ek kry die indruk die ANC-koukus in die parlement wil haar termyn, kom ons sê dit maar sagkens, 'van nader bekyk'. Thuli Madonsela (Mkhwebane se voorganger) was in dieselfde bootjie voor haar Nkandla-uitspraak."
Lawson Naidoo van die Raad vir die Bevordering van die Suid-Afrikaanse Grondwet (Casac) sê hy is in die lig van die uitsprake wat vroeër oor die sogenaamde spioenasie-eenheid ten gunste van Gordhan gemaak is, verbyster oor Mkhwebane se uitspraak.
"Ek kan nie sien hoe sy tot 'n ander gevolgtrekking kon kom as die vroeëre uitsprake wat reeds oor dié saak gemaak is nie."